Qed ikun propost biex postijiet pubbliċi u entitajiet privati jallokaw spazju għall-ommijiet biex ikunu jistgħu jreddgħu lit-trabi tagħhom sabiex iktar nisa jitħajru jirrikorru għall-breastfeeding minħabba li r-rata tagħna hija fost l-iktar baxxi fl-Unjoni Ewropea/ Dan tħabbar dalgħodu mis-Segretarju Parlamentari Chris Fearne f’TVAM, li qal li l-ewwel spazji ta’ din ix-xorta maħsuba jinħolqu fl-ispartijiet, il-kliniċi u fil-bini tas-Segretarjat stess/ Din hija waħda minn fost sensiela ta’ miżuri proposti f’dokument ta’ konsultazzjoni li se jitnieda għada biex it-trabi jingħataw il-ħalib tal-omm fl-ewwel sitt xhur mit-twelid/ Id-dokument ta’ konsultazzjoni tfassal bħala parti mill-istrateġija li tindirizza l-obeżità. Bejn l-2008 u l-2012 ġiet irreġistrata żieda ta’ 20% fost it-tfal Maltin bejn is-seba’ u l-11-il sena li għandhom piż żejjed jew saħansitra huma obeżi. Ċifri uffiċjali juru li kważi 47% tat-tfal ta’ 11-il sena kienu qed jiffaċċjaw din il-problema.  Dan ipoġġi lil Malta bħala wieħed mill-aktar pajjiżi fid-dinja bl-ogħla rata ta’ obeżità u b’piż żejjed. Fost l-adulti r-rata tkompli tikber għal 22% tal-Maltin huma obeżi u 36% oħra għandhom piż żejjed u b’hekk Malta għandha l-ogħla rata ta’ rġiel obeżi u t-tielet l-ogħla ta’ nisa obeżi fl-Unjoni Ewropea. Skont is-Segretarju Parlamentari Chris Fearne, l-obeżità hija problema li twassal għal mard ieħor bħall-kanċer, mard tal-qalb u bosta kundizzjonijiet oħra.  Meta kien qed jieħu sehem f’TVAM, huwa ħabbar li l-Erbgħa se tiġi ppubblikata politika ġdida li se tħajjar lin-nisa jibqgħu jagħtu lit-trabi l-ħalib tagħhom imqar sal-età ta’ sitt xhur bil-għan li jonqsu r-riskji f’saħħet it-tfal inkluż dawk marbuta mal-obeżità. Is-Sur Fearne qal li bħalissa hawn mas-70% tan-nisa li jibqgħu jreddgħu lil uliedhom, rata meqjusa bħala fost l-anqas fl-Ewropa, u għaldaqstant il-mira hija li din iċ-ċifra taqbeż id-90%.  Il-benefiċċji tat-treddigħ lit-tfal mhux marbut biss ma’ saħħet it-tfal, minħabba li jnaqqas ir-riskju ta’ kanċer fost in-nisa. Għaldaqstant, il-Gvern qed jipproponi numru ta’ miżuri biex iħajjar iktar nisa jirrikorru għall-breastfeeding. Fl-ewwel reazzjoni tiegħu, il-kelliem tal-Oppożizzjoni għas-Saħħa Claudio Grech kien pożittiv għal din il-policy/ Sostna li l-Partit Nazzjonalista se jkun qed jikkontribwixxi fil-konsultazzjoni pubblika dwar il-halib tal-omm u esprima qbil dwar l-inċentivi meħtieġa biex jiżdied il-breastfeeding flok il-ħalib tat-trab/